Shiga
Hpakan de shang wa ai Myen hpyen hpung gasat hkrum ai kaw 6 si, 15 hkala
- Post 10 October 2012
- Last Updated on 10 October 2012
- By KNG
- Hits: 847
Mani bat Lahkawng Ya shani lungseng maw mare daju Hpakan de shani shang wa ai Myen asuya hpyen hpung hpe KIA hte MHH Mungshawa hpyenla ni jawm shingla gasat ai kaw asuya maga 6 si, 15 hkala hkrum ai lam, MHH hpyendu langai tsun ai.
Shara lahkawng kaw gasat ai kaw KIA hte MHH maga si hkala n nga ai lam, tsun ai.
Nam Ya kaw nna Lawng Hkang de lung wa ai n-gun 150 asuya hpyen hpung hpe jahpawt hkying 7 daram hta Nam Ting loi mi lai lam hpunggaw (Pa-Tsau Kwi) kaw MHH Kung-6 ni aten kadun sinat kaji hte gap maru bun sai. Dai kaw Myen hpyen mang 3 taw nna du up (bu-mu) hte tau du up (du bu-mu) yan hte rau yawng 7 hkala hkrum ai lam, lahta na MHH hpyendu wa tsun ai.
Ndai hpyen hpung hpe sha, Hpakan lam Le Pyin hte Lawng Hkang lapran Hkauna Pa kaw bawm 4 hte KIA Dap 6 hpyenla ni yu sin kapaw dat sai re. Dai kaw Myen hpyenla 3 kahtap si nna kaga marai 8 mung hkala hkrum ai lam, MHH hpyendu wa tsun ai.
Dai hpawt bat Masum Ya shani jau nhtoi garai n htoi shi yang, hkying 3 a.m. hta kalang bai Hpakan de grau shani shang wa ai lahta na asuya hpyen hpung hpe mawdaw lam ntsa Nam Hpyit hte Maw Wan lapran Hpa I Lawk kaw KIA Dap 6 ni bawm 12 the hkap kapaw gasat dat sai re.
Ndai mabyin hta Myen hpyenla ginjup hkawm ai re majaw si hkala law na re lam, KIA hpyendu langai KNG Jinghpaw Shiga Dap de tsun wa sai re.
Kade si hkala hkrum ai jahpan hkrak n chye lu tim mawdaw lam ntsa sai kap taw ai hpe mu ai lam, lai hprang buga masha ni hpe lakap let chye lu ai.
Ndai asuya hpyen hpung gaw Mugawng kaw na lung wa ai rai nna shanhte a hkridun dap ni gaw--- Hk.M.Y Masat 381, Hk.M.Y Masat 382 hte Hk.M.Y Masat 390 ni rai ma ai lam, MHH hpyendu ni tsun ai.
Myen asuya gaw KIO kaw nna lungseng ahkun hkanse hta sha nga ai Hpakan hpe tsepkawp ga-up madu la na masing hte hpyen n-gun hpe Myitkyina-Hpakan lam, Tamahkan-Hpakan lam, lahkawng hku htu nga ai lam re.
knc_Latn kac_Latn eng_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn